b'\n_START_ARTICLE_\nHjortespring\n_START_SECTION_\nLandsbyen Tubberup\n_START_PARAGRAPH_\nHvor Hjortespring ligger, l\xc3\xa5 tidligere landsbyen Tubberup, hvis navn i dag genfindes i vejnavnene "Tibberup all\xc3\xa9" og "Tibbevangen". Tubberups oprindelse kendes ikke, men Tubberup omtales i kilder s\xc3\xa5 langt tilbage som 1370 under navnet Tuberup, 1364 under navnet Tubestrup og 1222 under navnet Tubetorp. Den tidligst kendte omtale er et brev fra 1186 hvor Tibberup, Herlev og et par andre landsbyer af \xc3\xa6rkebiskop Absalon underl\xc3\xa6gges bispestolen i Roskilde. Tubberup blev sv\xc3\xa6rt skadet under Svenskekrigene og blev nedlagt i \xc3\xa5rene efter 1672, hvor Christian V overdrog landsbyen til overj\xc3\xa6germester og gehejmer\xc3\xa5d Vincents Hahn.\n_START_SECTION_\nHjortesprings Historie\n_START_PARAGRAPH_\nVincents Hahn opbyggede i 1672 et gods p\xc3\xa5 stedet og navngav det "Hjortespring", da omr\xc3\xa5det skulle bruges til jagt. I 1738 blev det k\xc3\xb8bt af kronen. Godsets hovedbygning blev revet ned og jordene blev brugt til gr\xc3\xa6sning for milit\xc3\xa6rets heste._NEWLINE_I slutningen af 1771 blev omr\xc3\xa5det udstykket i 11 g\xc3\xa5rde. P\xc3\xa5 den tid boede der i Hjortespring 85 mennesker. I starten af 1800-tallet blev flere af g\xc3\xa5rdene i Hjortespring lagt sammen til forholdsvis store g\xc3\xa5rde, bl.a. Gammelg\xc3\xa5rd (hvor hovedbygningen stadig findes), S\xc3\xb8g\xc3\xa5rd og L\xc3\xa6rkeg\xc3\xa5rd. De to sidste blev i 1860\'erne sammenlagt under det nye gods Lille Birkholm. I 1975 blev Lille Birkholm revet ned for at give plads til et plejecenter. Centeret blev dengang navngivet "Lille Birkholm" efter godset, og hovedbygningens spir blev sat op i en lille park foran ceneret. Plejecenteret har siden \xc3\xa6ndret navn til "Hjorteg\xc3\xa5rden", og et andet plejecenter "L\xc3\xa6rkeg\xc3\xa5rden" er kommet til.'